**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ**

**2020 ԹՎԱԿԱՆԻ ՀՈՒԼԻՍԻ 16-Ի N 1218-Լ ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՈՐՈՇՄԱՆ ՆԱԽԱԳԾԻ**

**1.Ընթացիկ իրավիճակը, իրավական ակտի ընդունման անհրաժեշտությունը**

Հայաստանի Հանրապետության կառավարության 2020 թվականի հուլիսի 16-ի ««Ինժեներական քաղաք» ներդրումային ծրագրին հավանություն տալու, ծրագրի շրջանակում իրականացման տարածք սահմանելու, հողակտորների նվիրաբերության, ծրագրի իրականացման գլխավոր օպերատոր ճանաչելու, ինժեներական կենտրոնի կառուցման, մասնակցության չափորոշիչներ սահմանելու, հավաստագրման հանձնաժողով ստեղծելու, հողի նվիրաբերության և գրավով պարտավորությունների ապահովման պայմանագրի ձևը հաստատելու մասին» N 1218-Լ որոշման (այսուհետ՝ Որոշում) իրականացման ընթացքում, որոշման կարգավորումներում ի հայտ են եկել իրավական բնույթի խնդիրներ, որոնք խոչընդոտում են Որոշմամբ նախատեսված գործընթացների արդյունավետ իրականացմանը.

Այսպես, Որոշման 12-րդ կետի, հավելված N 2-ի 2-րդ կետերի, հավելված N3-ի 22-րդ, 28-րդ կետերի, հավելված N4-ի 5․3․-րդ կետի կարգավորումներում լրացվել են ձևակերպումներ, որոնք հնարավորություն են տալիս հստակեցնել և վերացնել իրավական անորոշությունը հետևյալ իրավիճակներում.

1. Ռեզիդենտին տրամադրված հողակտորը, նույն Որոշմամբ սահմանված չափանիշներին բավարարող և ռեզիդենտի կարգավիճակ ստացած մեկ այլ կազմակերպության օտարելու դեպք,
2. Օտարման դեպքում նոր ռեզիդենտի կողմից Որոշման կատարման պահանջները (որոշակի ժամկետներում շինարարության իրականացման, մասնավորապես հողակտորի նպատակային օգտագործման, ընդհանուր ենթակառուցվածքների պահպանմանը մասնակցելու պարտավորության և այլն) ստանձնելու դեպք,
3. Որոշման պահանաջները կատարելու հնարավորությունից զրկված (օրինակ ֆինանսական դժվարություններ ունեցող) ռեզիդենտների համաձայնությամբ նվիրաբերության դադարեցման դեպք։

**2.** **Առաջարկվող կարգավորման բնույթը.**

Ներկայացված նախագծում վերոնշյալ կարգավորումներում համապատասխան փոփոխություններ, լրացումներ կատարելու միջոցով առաջարկվում է կարգավորել ներկայացված խնդիրները։

Մասնավորապես, Որոշման 12-րդ կետում առաջարկվող լրացման նպատակն է ներդաշնակեցնել փոփոխվող կետը Որոշման այլ կարգավորումների հետ, քանի որ Որոշմամբ առկա կարգավորումների (առավել ևս այս նախագծի ընդունման դեպքում) գործարկումը ամեն դեպքում ենթադրում է, որ Նախարարությունը պետք է հնարավորություն ունենա ստորագրել հիմնական Նվիրաբերության պայմանագրից բացի այլ պայմանագրեր կամ համաձայնագրեր։

Որոշման հավելված N 2-ի 2-րդ կետում առաջարկվող փոփոխության նպատակն է հստակեցնել կարգավորման կիրառումը այն իրավիճակներում երբ կիրառվելու է ռեզիդենտին տրամադրված հողակտորը, նույն Որոշմամբ սահմանված չափանիշներին բավարարող և ռեզիդենտի կարգավիճակ ստացած մեկ այլ կազմակերպության օտարելու ընթացակարգը։

Որոշման հավելված N3-ի 22-րդ կետում առաջարկվում է լրացնել «ինչպես նաև սույն որոշման հիման վրա այլ ռեզիդենտից հողակտորի և դրա սահմաններում առկա շինության ձեռքբերման (նվիրաբերության պայմանագրով նախատեսված նվիրառուի պարտավորությունների փոխանցմամբ և գրավի պարտավորության պահպանմամբ)» ձևակերպումը, հակառակ դեպքում առկա ձևակերպումը կարելի է մեկնաբանել, այնպես որ ռեզեդենտի կարգավիճակի տրամադրմանը պետք է պարտադիր կարգով հաջորդի հողի նվիրաբերությունը, քանի որ որպես միակ բացառությունը ներկայումս սահմանվում է վարձակալությամբ տարածքի վարձումը։ Առաջարկվող փոփոխությամբ փաստորեն բացառությունը լրացվում է նաև օտարման ընթացակարգը կիրառելու հնարավորությամբ, ինչը ի սկզբանե եղել է Որոշման կիրառման կարևոր տարր։

Որոշման հավելված N3-ի 28-րդ կետում առաջարկվող փոփոխության նպատակն է հստակեցնել արտադատական եղանակով նվիրաբերված հողակտորը վերադարձնելու հնարավորությունը։ Նույն տրամաբանությամ առաջարկվում է փոփոխել է նաև հավելված N4-ի 5․3․-րդ կետը։

**3. Ակնկալվող արդյունքը**

Առաջարկվող փոփոխություններով կհստակեցվեն Որոշման մի շարք դրույթներ, կկարգավորվի իրավական բնույթի մի շարք խնդիրներ, որոնք ի հայտ են եկել իրավակիրառ պրակտիկայում, որոնք խոչընդոտ են հանդիսանում Որոշմամբ նախատեսված գործընթացների արդյունավետ իրականացմանը.

**4․ Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է Հայաստանի Հանրապետության բարձր տեխնոլոգիական արդյունաբերության նախարարության կողմից:

**5․ Պետական կամ տեղական ինքնակառավարման մարմնի բյուջեում եկամուտների և ծախսերի էական ավելացման կամ նվազեցման վերաբերյալ**

Նախագծի ընդունման կապակցությամբ պետական կամ տեղական ինքնակառավարման մարմինների բյուջեներումեկամուտների և ծախսերի էական ավելացում կամ նվազեցում չի նախատեսվում:

**6. Կապը ռազմավարական փաստաթղթերի հետ.**

Ներկայացված նախագիծը բխում է ՀՀ կառավարության 2021 թվականի օգոստոսի 18-ի N 1363-Ա որոշմամբ հաստատված ՀՀ կառավարության 2021-2026թթ ծրագրի «2.3 Բարձր տեխնոլոգիաներ» մասի դրույթներից: